ПРОЕКТ ЗА ИЗМЕНЕНИЕ И ДОПЪЛНЕНИЕ на Правилника за организацията и дейността на Общински съвет – Симеоновград
§ 1. В чл. 42 се създава нова ал. 3:
„(3) Когато при разглеждането на проект за решение постоянната комисия установи липса на съществена информация или документи, необходими за формиране на информирано становище, тя определя конкретно липсващите материали, изисква представянето им от вносителя и отлага произнасянето си до окомплектоване на преписката. Решението на комисията се отразява в протокола.“
§ 2. Чл. 58, ал. 2 се изменя така:
„(2) В проекта за дневен ред могат да бъдат включени само материали, по които има становища от определените комисии и за които е извършена проверка за съответствие с изискванията на чл. 88а и чл. 88б. Резултатът от проверката се отбелязва в становището на водещата комисия.“
§ 3. Създава се чл. 88а:
„Чл. 88а. (1) Мотивите към проекта за решение съдържат най-малко:
1. предмет и цел на предложението;
2. фактическите и конкретните правни основания, върху които се основава предложението;
3. инициатора на процедурата или предложението, когато е различен от вносителя;
4. източниците на съществените фактически твърдения;
5. очакваните последици от приемането на решението;
6. необходимите финансови, материални и организационни ресурси за изпълнение;
7. отражението върху общинския бюджет, общинската собственост и общинските приходи, когато е приложимо;
8. разгледаните разумни алтернативи и причините за избора на предложеното решение, когато такива алтернативи съществуват.
(2) Към проекта се прилагат документите, на които се основават съществени фактически или правни твърдения в мотивите, включително заявления, писма, становища, административни актове, оценки, договори и относима кореспонденция.
(3) При позоваване на нормативна промяна се посочват наименованието на нормативния акт, конкретната разпоредба, съдържанието на относимото изменение, датата на влизането му в сила и връзката му с предложения проект.
(4) Когато документ съдържа защитена от закона информация, се предоставя копие със заличени защитени данни, а когато и това е недопустимо – посочват се правното основание за ограничаване на достъпа и редът, по който общинските съветници могат да се запознаят с документа.
(5) Когато необходим документ обективно не е наличен, вносителят посочва документа, причината за липсата му и действията, предприети за неговото получаване. Проектът не се включва в проекта за дневен ред до представянето му, освен ако отлагането би довело до неспазване на законов срок; в този случай неотложността и липсата на документа се мотивират изрично.
(6) Председателят на Общинския съвет, подпомаган от звеното по чл. 116 и чл. 117, извършва проверка за формалната пълнота на внесените материали. При установена непълнота вносителят се уведомява писмено кои изисквания не са изпълнени и проектът се връща за допълване.“
§ 4. Създава се чл. 88б:
„Чл. 88б. (1) Когато проектът за решение е свързан с разпореждане или управление на общинска собственост; устройствено планиране или промяна на предназначението на имот; концесионна, инвестиционна или добивна дейност; въздействие върху околната среда; или предоставяне на имуществено или икономическо преимущество на определено лице, мотивите съдържат отделен раздел „Оценка на обществения интерес“.
(2) Оценката по ал. 1 включва, доколкото е приложимо:
1. очакваните ползи за общината и местната общност;
2. финансовите и имуществените последици за общината;
3. възможните пропуснати приходи, допълнителни разходи и други неблагоприятни последици;
4. засегнатите публични ресурси и права;
5. частния интерес, който се удовлетворява;
6. съотношението между очакваната обществена полза и предоставеното частно преимущество;
7. наличните разумни алтернативи.“
§ 5. Създава се чл. 88в:
„Чл. 88в. С подписа си вносителят удостоверява, че мотивите и приложенията съдържат известната му и налична към датата на внасяне съществена информация, посочени са източниците ѝ и са отбелязани документите, които са поискани, но не са получени.“
§ 6. В чл. 68 се създава ал. 4:
„(4) Когато в хода на разискванията бъде съобщено ново съществено фактическо или правно обстоятелство, което не се съдържа в предварително предоставените материали и има значение за решението, всеки общински съветник може да направи процедурно предложение по ал. 2, т. 4 или т. 5. При приемането му разискванията или гласуването се отлагат до предоставяне на необходимата информация или документи.“
§ 7. В чл. 90 се създава ал. 3:
„(3) Проектът за решение не се подлага на гласуване, когато Общинският съвет приеме процедурно предложение по чл. 68, ал. 4. Разглеждането му продължава след предоставянето на липсващата информация или документи и след становище на водещата комисия.“

